A Bizottság 595/2002/EK rendelete
(2002. április 5.)
a Szerződés I. mellékletében nem szereplő áruk formájában exportált egyes mezőgazdasági termékekre vonatkozó export-visszatérítési rendszer alkalmazásának közös részletes szabályairól, valamint az e visszatérítések összegének megállapítására szolgáló szempontokról szóló 1520/2000/EK rendelet módosításáról és helyesbítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2580/2000/EK rendelettel módosított [1], a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/93/EK tanácsi rendeletre [2] és különösen annak 8. cikke (3) bekezdésére,
mivel:
(1) Módosítani kell a legutóbb az 1563/2001/EK rendelettel [3] módosított, a Szerződés I. mellékletében nem szereplő áruk formájában exportált egyes mezőgazdasági termékekre vonatkozó export-visszatérítési rendszer alkalmazásának közös részletes szabályairól, valamint az e visszatérítések összegének megállapítására szolgáló szempontokról szóló, 2000. július 13-i 1520/2000/EK bizottsági rendeletet [4] annak biztosítására, hogy az élelmiszersegélyként szállított termékek kivitelére vonatkozó részletes szabályok megállapításáról szóló, 2001. november 26-i 2298/2001/EK bizottsági rendeletben [5] megállapított részletes szabályok alkalmazhatók legyenek a visszatérítési igazolások iránti kérelmekre és az élelmiszersegélyként szállított termékek exportjára kiállított visszatérítési igazolásokra.
(2) A konkrét kérelmek benyújtásának határideje néhány tagállamban nehézségeket okoz, ha a kiviteli nyilatkozat nem az 1520/2000/EK rendelet 7. cikke (4) bekezdése második albekezdésének megfelelő konkrét kérelem. Helyénvaló ezekkel a problémákkal foglalkozni, és a megoldást alkalmazni kell az e rendelet hatálybalépésekor még nyitva álló aktákra.
(3) A B. melléklet cukor-visszatérítések kifizetését írja elő a 21013011 és a 21013091 KN-kódok tekintetében. Ezeket a kódokat a cukor piacának közös szervezéséről szóló, 2001. június 19-i 1260/2001/EK tanácsi rendelet [6] V. melléklete nem sorolja fel. Ezért a B. mellékletet helyesbíteni kell.
(4) Az 1520/2000/EK bizottsági rendeletet ezért módosítani és helyesbíteni kell.
(5) Az e rendeletben előírt intézkedések összhangban vannak a Szerződés I. mellékletében nem szereplő feldolgozott mezőgazdasági termékek kereskedelmére vonatkozó horizontális kérdésekkel foglalkozó irányítóbizottság véleményével,
ELFOGADTA EZT A RENDELETET:
1. cikk
Az 1520/2000/EK rendelet a következőképpen módosul:
1. A 6. cikk (1) bekezdése második albekezdésének helyébe a következő rendelkezés lép:
"Az előző albekezdést nem kell alkalmazni a 800/1999/EK rendelet 4. cikke (1) bekezdésének harmadik francia bekezdésében vagy a 36., 40., 44., 45. cikkében és a 46. cikke (1) bekezdésében említett szállítmányokra, vagy a 14. cikkben említett exportokra."
2. A 7. cikk (4) bekezdése második albekezdésének helyébe a következő szöveg lép:
"Az elsődleges követelmény akkor tekintendő teljesítettnek, ha az exportőr az F. melléklet VI. szakaszában meghatározott feltételeknek megfelelően benyújtotta a visszatérítési igazolás érvényességi ideje alatt exportált árucikkekre vonatkozó konkrét kérelmet (kérelmeket). Amennyiben a konkrét kérelem nem a kiviteli nyilatkozat, úgy azt, a vis maior esetét kivéve, a konkrét kérelemre feljegyzett számot viselő visszatérítési igazolás lejártának napját követő három hónapon belül kell benyújtani."
3. A 10. cikk helyébe a következő rendelkezés lép:
"10. cikk
A 2298/2001/EK rendeletet kell alkalmazni a visszatérítési igazolások iránti kérelmekre és a termékek exportjára kiállított visszatérítési igazolásokra, amelyek a megállapodás 10. cikke (4) bekezdésének értelmében nemzetközi élelmiszersegély-művelet részei."
4. Az F. melléklet a következőképpen módosul:
Az I. szakasz (2) bekezdésében az utolsó mondatot el kell hagyni.
2. cikk
Az 1520/2000/EK B. mellékletét a következőképen kell helyesbíteni:
1. A bejegyzést a 21013011 KN-kód tekintetében el kell hagyni.
2. A bejegyzést a 21013091 KN-kód tekintetében el kell hagyni.
3. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Az 1. cikk 2. pontjában meghatározott módosítást alkalmazni kell az e rendelet hatálybalépésekor még nyitva álló aktákra.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. április 5-én.